செருமேனியம்(IV) அயோடைடு

செருமேனியம்(IV) அயோடைடு 

செருமேனியம்(IV) அயோடைடு (Germanium(IV) iodide) என்பது GeI4 என்ற  மூலக்கூற்று வாய்பாடால் விவரிக்கப்படும் ஒரு கனிம வேதியியல் சேர்மமாகும். 

தயாரிப்பு

செருமேனியமும் அயோடினும் சேர்ந்து இச்சேர்மம் உருவாகிறது. அல்லது செருமேனியம் ஈராக்சைடுடன் 57 சதவீத ஐதரயோடிக் அமிலத்தைச் சேர்த்து வினைபுரியச் செய்தாலும் செருமேனியம்(IV) அயோடைடு உருவாகும்.

 GeO2 + 4 HI -> GeI4 + 2 H2O

வேதிப் பண்புகள்
செருமேனியம்(IV) அயோடைடு  250 ° செல்சியசு வெப்பநிலையில்  டெட்ரா ஆல்க்கைல் வெள்ளீயத்துடன் வினைபுரிந்து R2SnI2 மற்றும் R2GeI2 (R= Et, Bu, Ph) ஆகியவற்றை உருவாக்குகிறது.Kocheshkov, K. A.; Fomina, N. V.; Sheverdina, N. I.; Zemlyanskii, N. N.; Chernoplekova, V. A. Reaction of tetraalkyltin with germanium tetrahalides. Izvestiya Akademii Nauk SSSR, Seriya Khimicheskaya, 1973. 3: 711. ISSN: 0002-3353. உயர் வெப்பநிலையில் செருமேனியம் மற்றும் கந்தகத்துடன் வினைபுரிந்து சிவப்பு நிற GeSI2 மற்றும் ஆரஞ்சு நிற Ge2S3I2 சேர்மத்தை உருவாக்குகிறது. 130 பாகை செல்சியசு வெப்பநிலையில் அயனி திரவத்தில் ஈரிரும்பு நோனாகார்பனைலுடன் வினைபுரிந்து Ge12[Fe(CO)3]8I4 என்ற சேர்மத்தைக் கொடுக்கிறது.

12GeI4 + 15Fe2(CO)9 -> Ge12[Fe(CO)3]8I4 + 22 FeI2 + 111CO↑

இயற்பியல் பண்புகள்
செருமேனியம்(IV) அயோடைடு  ஆரஞ்சு-சிவப்பு நிறத்திலுள்ள ஒரு படிகத் திடப்பொருளாகும். இது தண்ணீரால் நீராற்பகுப்பு செய்யப்படுகிறது. கார்பன் டைசல்பைடு மற்றும் பென்சீனில் நன்றாக கரையக்கூடியதாகும். ஆனால் கார்பன் டெட்ராகுளோரைடு மற்றும் குளோரோஃபார்மில் குறைவாகக் கரைகிறது. உருகுநிலைக்கு மேலான வெப்பநிலையில் செருமேனியம்(II) அயோடைடு மற்றும் அயோடினாகச் சிதையத் தொடங்குகிறது. செருமேனியம்(IV) அயோடைடு இடக்குழு Pa3 (எண். 205), அணிக்கோவை  அளவுரு a = 11.89 Å என்ற அளவுகளுடன் கனசதுரப் படிக அமைப்பில் படிகமாக்குகிறது.  படிக அமைப்பு நான்முகி GeI4 மூலக்கூறுகளைக் கொண்டுள்ளது.

மேற்கோள்கள்

பகுப்பு:செருமேனியம்(IV) சேர்மங்கள்
பகுப்பு:அயோடைடுகள்